**Minőségi hibákat tárt fel a Szupermenta száraz macskaeledel tesztje**

**Ismét egy különleges termékkör, a száraz macskaeledelek vizsgálatát végezte el Szupermenta programjában a Nemzeti Élelmiszerlánc-biztonsági Hivatal (Nébih). A 42 tesztelt termékből 18 nem felelt meg az előírásoknak. Minőségi kifogás miatt 17, jelölési hiányosság miatt 1 terméknél indult hatósági eljárás. Megnyugtató azonban, hogy biztonsági szempontból mindegyik száraz macskaeledel termék megfelelő volt.**

A legújabb Szupermenta teszten 42 teljes értékű, száraz macskaeledelt ellenőriztek a Nébih munkatársai. A vizsgált hazai és külföldi gyártású termékek között marha- és csirkehúsos, valamint halas ízesítésű eledel is helyet kapott.

A Nébih laboratóriumaiban minőségi és biztonsági szempontból is ellenőrizték a terméktesztben szereplő macskaeledeleket.

A termékek nyersfehérje-, nyersrost-, nyershamu-, összes nyersolaj- és zsírtartalmának vizsgálata során mindössze 1 termék nyersfehérje tartalma nem felelt meg a termék jelölésén feltűntetett értéknek. Azonban jó hír, hogy a nehézfém és mikotoxin szennyezettségre irányuló vizsgálatok alapján minden termék megfelelőnek bizonyult.

A gyártók által garantált paraméterek közül a szakemberek ellenőrizték egyes aminosavak, vitaminok, valamint a makroelemek és mikroelemek mennyiségét is. Míg a termékek makro- és mikroelem tartalma minden esetben megfelelőnek bizonyult, addig a macskák számára nélkülözhetetlen aminosav, a taurin vizsgálati eredménye 9 termékben kevesebb volt, mint ahogy azt a jelölés ígérte. A vitamin-tartalom vizsgálata 7 macskaeledelben A-vitamin hiányt, további 2 eledelben A- és E-vitamin hiányt is kimutatott.

Összesítve, míg biztonsági szempontból minden termék megfelelt az előírásoknak, addig minőségi hibák miatt összesen 17 termék esetében kellett intézkedni.

A termékek jelölése miatt 1 termék esetében a takarmányjelölési előírásoknak nem megfelelő takarmány forgalmazása miatt indult hatósági eljárás.

Ezúttal sem maradt el a Szupermenta teszt kedveltségi vizsgálata, ahol szakértő és laikus résztvevők pontozták a termékeket. Az értékelés 5 szempont – csomagoláson feltüntetett információk, csomagolás, szag, állomány, szemmel látható idegenanyag szennyezettség – szerint történt. A „kedveltségi” vizsgálaton túl, a hivatal szakértői pontozással értékelték, hogy a csomagoláson feltüntetett garantált beltartalmi értékek milyen mértékben felelnek meg a laboratóriumi vizsgálatok során kapott eredményeknek. Így az összesített rangsor ezúttal a hatósági vizsgálat és a „kedveltségi” vizsgálat összesített eredményei alapján született meg.

A marhahúsos száraz macskaeledelek versenyében első helyen a *Happy Cat Adult Sterilised Voralpen-Rind Teljes értékű eledel* végzett. A csirkehúsos száraz macskaeledelek között az *IAMS for Vitality Indoor prémium állateledel*, míg a halas száraz macskatápok között a legjobbnak a *Happy Cat Adult Atlantik-Lachs Teljes értékű állateledel* bizonyult.

További információk, érdekességek és a részletes vizsgálati eredmények elérhetők a Nébih Szupermenta termékteszt oldalán: <https://szupermenta.hu/macskasok-figyelem-elkeszult-a-nagy-szaraz-macskaeledel-teszt/>

2020. november 18.

 Nemzeti Élelmiszerlánc-biztonsági Hivatal